CELEX: 62018TN0470
Language: da
Date: 2018-07-31 00:00:00
Title: Sag T-470/18: Sag anlagt den 31. juli 2018 — Telenet mod Kommissionen

8.10.2018   
            
            
               DA
            
            
               Den Europæiske Unions Tidende
            
            
               C 364/17
            
         
      Sag anlagt den 31. juli 2018 — Telenet mod Kommissionen
      (Sag T-470/18)
      (2018/C 364/18)
      Processprog: engelsk
      
         Parter
      
      
         Sagsøger: Telenet (Mechelen, Belgien) (ved advokaterne Y. Desmedt og E. Monard)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Den anfægtede retsakt annulleres i sin helhed.
               
            
                  —
               
               
                  Kommissionen tilpligtes at betale samtlige sagsomkostninger.
               
            
         Søgsmålsgrunde og væsentligste argumenter
      
      Dette søgsmål er rettet imod Kommissionens afgørelse C(2018) 3410 final af 25. maj 2018, vedtaget i overensstemmelse med artikel 7, stk. 3, i direktiv 2002/21/EF (1), vedrørende BE/2018/2073: Engrosmarkedet for lokal netadgang på et fast sted i Belgien, BE/2018/2074: Engrosmarkedet for central netadgang på et fast sted, for så vidt angår masseforhandlede produkter i Belgien, og BE/2018/2075: Engros TV-transmission i Belgien.
      Til støtte for søgsmålet har sagsøgeren anført tre anbringender.
      
                  1.
               
               
                  Første anbringende, hvormed det gøres gældende, at Kommissionen tilsidesatte artikel 7, stk. 4, i direktiv 2002/21/EF og misbrugte sine skønsbeføjelser, idet den ikke indledte en fase II undersøgelse.
                  
                              —
                           
                           
                              I denne forbindelse har sagsøgeren anført, at Kommissionen udtrykte flere betænkeligheder vedrørende den belgiske nationale tilsynsmyndigheds definition af markedet.
                           
                        
                              —
                           
                           
                              Sagsøgeren har videre gjort gældende, at Kommissionen i henhold til artikel 7, stk. 4, i direktiv 2002/21/EF skal indlede en fase II undersøgelse, hvis den nærer alvorlig tvivl om en foreslået regulerende foranstaltning.
                           
                        
            
                  2.
               
               
                  Andet anbringende, hvormed det gøres gældende, at Kommissionen undlod at anføre grundene til dens konklusion om, at den valgte definition af markedet ikke ændrer det reguleringsmæssige resultat.
                  
                              —
                           
                           
                              Sagsøgeren har i denne forbindelse gjort gældende, at Kommissionen begik en retlig fejl, da den anlagde det synspunkt, at den kunne beslutte ikke at indlede en fase II undersøgelse med den begrundelse, at den definition af markedet, som Kommissionen fandt mere passende, angiveligt ville føre til det samme reguleringsmæssige resultat som det, der blev foreslået i udkastet til foranstaltningen. Den passende definition af markedet ville nødvendigvis have ændret sagsøgerens retlige stilling.
                           
                        
            
                  3.
               
               
                  Tredje anbringende, hvormed det gøres gældende, at Kommissionen undlod at efterkomme de processuelle garantier i direktiv 2002/21/EF.
                  
                              —
                           
                           
                              Sagsøgeren har i denne forbindelse anført, at det udkast til foranstaltningen, som den belgiske nationale tilsynsmyndighed indgav til Kommissionen, indeholdt en definition af markedet, som ikke havde været genstand for en offentlig høring som krævet i henhold til artikel 6 og artikel 16, stk. 6, i direktiv 2002/21/EF.
                           
                        
                              —
                           
                           
                              Sagsøgeren har endvidere gjort gældende, at Kommissionen tilsidesatte processuelle krav ved at kommentere et forslag, som ikke havde været genstand for en offentlig høring.
                           
                        
            
         (1)  Europa-Parlamentets og Rådets direktiv 2002/21/EF af 7.3.2002 om fælles rammebestemmelser for elektroniske kommunikationsnet og -tjenester (rammedirektivet) (EFT 2002, L 108, s. 33).